No si podeve dî che Gjino al fos pedoli, chel po no! Ma no i lave di straçâ la robe. E, darest, al veve un bon cefâ par meti alc inte cite ogni dì, par proviodi i fîs che a vevin une fan di clostri e lis scarpis simpri rotis! E po e jere ancje sô mari, viele, che no podeve plui dâ une man in cjase, puarine, e alore bisugnave proviodi ancje par jê, lis midisinis e dut ce che al coventave. Om precîs, Gjino. Nissun al podeve dî mâl di lui. Ma i caratans al veve di contâiu, un par un.
In chê sere, nol viodeve l’ore di poiâsi intal jet, straconon che al jere. Ma, a pene che il cussin al cerce il savôr dai siei cjavei, veju i pinsîrs che a rivin. Doman. Al è di seâ dut il prât daûr di cjase, i vûl jevâsi a buinore, di vê finît prime dal cjalt. Ma. Ma al si vise che nol à batude la falç! E cumò, ce maniere ajo di fâ? Podevi ben pensâi vuê di matine, ce cjâf! Ihhh, mi coventarès une falç gnove, trop mi vevial dit Rico che e vignive a costâ?
In chel, ancje la femine, e ven a poiâsi intal jet.
– Gjino.
Nuie.
– Gjino.
– Eh? – un eh che al samee che al rivi di lontan.
– Gjino.
La femine si da dongje, si sfreole cuintri di lui. E slungje lis mans, i met la bocje tacade de orele:
– Gjino…
– Eh?
– Gjino… o soi cence mudantis.
– Eh?! Ork…! No stâ a vignîmi fûr cun spesis, cumò, eh!
di Laurin Zuan Nardin
fur_Latn fur_Latn fur_Latn als_Latn lim_Latn als_Latn fur_Latn als_Latn fur_Latn als_Latn kab_Latn fur_Latn fur_Latn fur_Latn